**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PRITARIMO PROJEKTUI „****ATEIK SPORTUOTI KARTU“ IR JO DALINIO FINANSAVIMO“ PROJEKTO**

**AIŠKINAMASIS RAŠTAS**

2021-12-14

Lazdijų rajono savivaldybės tarybos sprendimo projektas „Dėl pritarimo projektui „Ateik sportuoti kartu“ ir jo dalinio finansavimo“ parengtas vadovaujantis Lietuvos Respublikos vietos savivaldos įstatymo 6 straipsnio 29 punktu, 16 straipsnio 4 dalimi, 50 straipsnio 3 dalimi, Lazdijų rajono savivaldybės 2021–2027 metų strateginio plėtros plano, patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 „Dėl Lazdijų rajono savivaldybės 2021–2027 metų strateginio plėtros plano patvirtinimo“, 1 prioriteto „Besimokanti, socialiai atsakinga ir pokyčius kurianti bendruomenė“ 1.1 tikslo „Stiprinti švietimo, kultūros ir sporto sistemą“ 1.1.3 uždavinio „Užtikrinti sporto paslaugų kokybę ir prieinamumą“ 1.1.3.2 priemone „Sporto srities projektų įgyvendinimas“ ir atsižvelgiant į VšĮ Lazdijų sporto centro 2021 m. gruodžio 15 d. raštą Nr. LSCD3-86 „Projekto idėjos pasiūlymas“.

Sprendimo tikslas – pritarti Viešosios įstaigos Lazdijų sporto centro projektui „Ateik sportuoti kartu“ ir paraiškos teikimui Sporto rėmimo fondo lėšoms gauti, numatyti iš Lazdijų rajono savivaldybės biudžeto lėšų projekto daliniam finansavimui ne mažiau kaip 10 proc., t. y. 12 000,00 Eur visų tinkamų finansuoti išlaidų bei užtikrinti netinkamų finansuoti, bet šiam projektui įgyvendinti būtinų išlaidų, jeigu tokių bus, ir tinkamų išlaidų, kurių nepadengia projekto finansavimas, padengimą iš Lazdijų rajono savivaldybės biudžeto lėšų. Lėšos numatomos 2022–2023 metams. Preliminari projekto paraiškos suma 120 000 Eur.

Rengiamo projekto „Ateik sportuoti kartu“ tikslas – sukurti sąlygas ir skatinti Veisiejų seniūnijos vaikus, senjorus, šeimas, dirbančiuosius užsiimti aktyvia fizine veikla treniruočių salėje ir darbo vietoje.

 Šiuo metu turima VšĮ Lazdijų sporto centro jėgos trikovės ir kūno rengybos įranga Veisiejų skyriuje yra nusidėvėjusi ir pasenusi, kadangi naudojama daugiau nei 30 metų, neatitinka šių dienų poreikių ir saugos reikalavimų. Nepatraukli aplinka ir esamos sąlygos neskatina gyventojų aktyviai sportuoti.

 Projekto įgyvendinimo metu atsiras galimybė vykdyti papildomus fizinio aktyvumo užsiėmimus įvairaus amžiaus Lazdijų rajono savivaldybės gyventojams, nes bus galima atnaujinti sportinę įrangą ir inventorių. Projektas didins įvairaus amžiaus gyventojų – vaikų ir jaunimo, vyresnio amžiaus žmonių – fizinį aktyvumą, skatins rūpintis sveikata, tobulinti fizines ir psichines savybes bei įgūdžius, bus sprendžiamos bendruomeniškumo stiprinimo, socialinės integracijos problemos.

Projekto partneris – VšĮ Lazdijų švietimo centras, vykdymo metu bus bendradarbiaujama su Veisiejų socialinės globos namais, Veisiejų Sigito Gedos gimnazija, Profesinio mokymo centro „Žirmūnai“ Pietų Lietuvos filialu.

Numatomos projekto tikslinės grupės: Veisiejų krašto vaikai, jaunimas, suaugusieji, vyresnio amžiaus bei sėdimą darbą dirbantys žmonės.

Projekto „Ateik sportuoti kartu“ paraiška teikiama Sporto rėmimo fondo lėšoms gauti.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vyr. specialistė Sandra Sinkevičienė.

Strateginio planavimo ir

investicinių projektų valdymo skyriaus

vyr. specialistė Sandra Sinkevičienė